**Кыргыз Республикасынын Өкмөтүнүн**

**“Кыргыз Республикасынын Өкмөтүнүн жогорку жана орто кесиптик билим берүү жаатындагы айрым чечимдерине өзгөртүүлөрдү киргизүү жөнүндө” токтомунун долбооруна**

**МААЛЫМКАТ-НЕГИЗДЕМЕ**

1. **Максаты жана милдеттери**

Кыргыз Республикасынын Өкмөтүнүн токтомунун долбоору жогорку жана орто кесиптик билим берүү жаатындагы ченемдик укуктук актыларды Кыргыз Республикасынын “Билим берүү жөнүндө” Мыйзамына ылайык келтирүү максатында жана кесиптик билим берүүнү өнүктүрүүнүн заманбап тенденцияларын эске алуу менен иштелип чыкты.

1. **Баяндоочу бөлүгү**

Долбоор менен Кыргыз Республикасынын Өкмөтүнүн 2004-жылдын 3-февралындагы № 53 жана 2012-жылдын 4-июлундагы № 470 токтомдору менен бекитилген ченемдик укуктук актыларга өзгөртүүлөрдү киргизүү сунушталууда.

2016-жылдан тартып республикада көз карандысыз аккредитациялоо системасы ишке киргизилгендигине байланыштуу жогоруда көрсөтүлгөн Кыргыз Республикасынын Өкмөтүнүн токтомдору менен бекитилген жоболордун тексти боюнча мамлекеттик аттестация түшүнүктөрүн жокко чыгаруучу редакциялык түзөтүүлөр сунушталууда.

Долбоор менен жоболордун ченемдерин “бакалавр”, “магистр” жана “адис” терминдеринин аныктамаларына түзөтүүлөр киргизилген, ошондой эле жогорку окуу жайдан кийинки билим алуунун жаңы деңгээли докторантура (PhD/профиль боюнча) каралган Кыргыз Республикасынын 2019-жылдын 14-июнундагы № 71 “Кыргыз Республикасынын “Билим берүү жөнүндө” Мыйзамына өзгөртүүлөдү киргизүү жөнүндө” Мыйзамына ылайык келтирүү максатында түзөтүүлөр каралган. Ушуга байланыштуу жоболордун тексти боюнча “академиялык даража” түшүнүгүн, ошондой эле “базалык жогорку” жана “толук жогорку” билим түшүнүктөрүн алып салуу сунушталат.

Кыргыз Республикасынын “Билим берүү жөнүндө” Мыйзамынын 40-беренесине ылайык аккредитациядан өткөн билим берүү уюмдары бүтүрүүчүлөргө мамлекеттик үлгүдөгү документтерди же билим берүү уюмунун өзүнүн чечими боюнча өздүк үлгүдөгү документтерди берүүгө укуктуу. Ушуга байланыштуу жоболордун тексти боюнча билим берүү уюмдары тарабынан өздүк үлгүдөгү документтерди берүү мүмкүнчүлүгү жөнүндө түзөтүүлөр сунушталууда.

Кыргыз Республикасында кесиптик билим берүүнүн кесиптик билим берүү программаларын ишке ашыруунун түзүмү жана шарттары жөнүндө Жобонун:

- 1.2. пунктунун жаңы редакциясы бүгүнкү күндө кесиптик билим берүүнүн негизги максаты болуп эмгек рыногу тарабынан суроо-талапка ээ болгон компетенттүү адистерди даярдоо саналгандыгына байланыштуу сунушталууда. Ошондой эле, Кыргыз Республикасынын “Билим берүү жөнүндө” Мыйзамынын 5-беренесине ылайык жогорку жана орто кесиптик окуу жайларда мамлекеттик билим берүү стандарттары компететентүүлүк негизде ишке ашырылат;

- 1.3. пунктунун жаңы редакциясы кесиптик билим берүү программаларынын түзүүчүсүнүн баяндамасын камтыйт. Бул өзгөртүү көз карандысыз аккредитациялоо процедурасын ишке киргизүү менен билим берүү уюмдарынын окуу документтерин тариздөөгө талаптар күчөтүлгөндүгүнө байланыштуу зарыл;

- 2.2. - 2.4. пункттарына өзгөртүүлөр Кыргыз Республикасынын “Билим берүү жөнүндө” Мыйзамына жогорку жана орто кесиптик билим берүү программаларын ишке ашырууда эске алынуучу квалификациялардын улуттук алкагы, квалификациялардын тармактык/сектордук алкактары жана кесиптик стандарт түшүнүктөрү киргизилгендигине байланыштуу сунушталууда;

- Кыргыз Республикасынын “Ченемдик укуктук актылары жөнүндө” Мыйзамына ылайык министрликтер ченем чыгаруучу органдар болуп саналбагандыктан, 2.11, 2.12, 3.1, 3.2, 3.4, 3.6, жана 3.9. пункттарына түзөтүүлөрдү киргизүү сунушталууда;

- 3.8. пунктундагы дистаницялык окутуу формасын алып салуу сунушталат, анткени Кыргыз Республикасынын “Билим берүү жөнүндө” Мыйзамынын колдонуудагы редакциясында аралыктан билим берүү технологияларын гана колдонуу каралган.

Кыргыз Республикасындагы кесиптик билим берүүнүн мамлекеттик билим берүү стандарттары жөнүндө Жобонун:

- 2, 6 жана 11-пункттарынын жаңы редакциясы, ошондой эле 3-пунктуна Кыргыз Республикасынын “Билим берүү жөнүндө” Мыйзамынын 5-беренесине ылайык келтирүү максатында, ошондой эле Кыргыз Республикасынын “Билим берүү жөнүндө” Мыйзамына жогорку жана орто кесиптик билим берүү программаларын ишке ашырууда эске алынуучу квалификациялардын улуттук алкагы, квалификациялардын тармактык/сектордук алкактары жана кесиптик стандарт түшүнүктөрү киргизилгендигине байланыштуу сунушталууда;

- Кыргыз Республикасынын “Билим берүү жөнүндө” Мыйзамынын 40-беренесине ылайык аккредитациядан өткөн билим берүү уюмдары бүтүрүүчүлөргө мамлекеттик үлгүдөгү документтерди же билим берүү уюмунун өзүнүн чечими боюнча өздүк үлгүдөгү документтерди берүүгө укуктуу. Ушуга байланыштуу 8 жана 9-пункттарга түзөтүүлөрдү киргизүү сунушталат.

Орто, жогорку, кошумча жана жогорку окуу жайдан кийинки кесиптик билим берүү документтери жөнүндө Жобого киргизүү сунуш кылынган өзгөртүүлөр билим берүү уюмдары тарабынан билими жөнүндө өздүк үлгүдөгү документти берүү мүмкүнчүлүгү каралган КР “Билим берүү жөнүндө” Мыйзамынын 40-беренеси менен шартталат. Жогорку жана орто кесиптик окуу жайлардын иш кагаздарды жүгүртүүнүн электрондук форматына өтүүсүнө байланыштуу тиешелүү деңгээлдеги билим берүүнү аяктагандыгын күбөлөндүрүүчү документтердин тизмесине академиялык маалымкат менен катар транскриптти киргизүү сунушталат. Көрсөтүлгөн тизме ошондой эле философия докторунун (PhD)/тармак боюнча докторунун диплому жана жогорку кесиптик билими жөнүндө диплом европа үлгүсүндөгү (Diploma supplement) тиркеме менен толукталат. Diploma supplement – бул дипломго карата эл аралык тиркеме, анын түзүмүнө карата Европа Кеңеши жана ЮНЕСКО менен биргеликте Европа комиссиясы тарабынан иштелип чыккан талаптар. Аталган тиркеме бүтүрүүчүгө чет элдик университеттерге тапшыруу же чет элдик компанияларга ишке орношууда зарыл болушу мүмкүн жана жогорку окуу жай тарабынан бүтүрүүчүнүн каалоосу боюнча берилет.

Кыргыз Республикасынын жогорку кесиптик билим берүү уюмдарынын филиалдары жөнүндө Жобого киргизилүүчү түзөтүүлөр жогорку окуу жайлардын өздүк үлгүдөгү диплом берүү мүмкүнчүлүгү менен “мамлекеттик аттестация”, “дистаницялык окутуу формасы” түшүнүктөрүн алып салуу менен байланыштуу. Азыркы учурда жогорку окуу жайларда аскердик даярдык программасы ишке ашырылбагандыктан 12-пунктту күчүн жоготту деп таануу сунушталат.

Кыргыз Республикасынын Өкмөтүнүн 2017-жылдын 31-майындагы № 313 токтому менен бекитилген Кыргыз Республикасынын мыйзам алдындагы актыларынын долбоорлорун иштеп чыгуу боюнча нускаманын 44-пунктуна ылайык Кыргыз Республикасынын жогорку кесиптик билим берүү уюмдары жөнүндө Жобонун текстинин мамлекеттик жана расмий тилдерде аутенттүүлүгүн камсыздоонун зарылдыгына байланыштуу Жобонун жаңы редакциясын бекитүү сунушталат.

Кыргыз Республикасында кошумча кесиптик билим берүү жөнүндө Жобого:

- Кыргыз Республикасынын “Билим берүү жөнүндө” Мыйзамынын 11-беренесине ылайык мазмундун милдеттүү минимуму жана ар бир жалпы билим берүүчү же негизги кесиптик билим берүү программасын өздөштүрүүнүн ченемдик мөөнөтү тиешелүү мамлекеттик билим берүү стандарты менен белгиленет. Демек, мамлекеттик стандарттарды иштеп чыгуу жана кошумча кесиптик билим берүү программалары үчүн мазмундун милдеттүү минимумун белгилөө мыйзамда каралган эмес. Ушуга байланыштуу 1.4. жана 5.2. пункттарына түзөтүүлөрдү киргизүү сунушталат;

- кошумча кесиптик билим берүү программаларын ишке ашыруу КР Билим берүү жана илим министрлиги тарабынан берилүүчү билим берүү ишмердигине карата лицензия болгон учурда гана мүмкүн болгондуктан, 2.5. пунктуна өзгөртүү киргизүү сунушталат, ошондуктан эч кандай кийинки билдирүү талап кылынбайт;

- КР “Билим берүү жөнүндө” Мыйзамынын 25-беренесинин 1-бөлүгүнө ылайык мектепке чейинки жана кошумча билим берүүдөн тышкаркы, лицензиялоодон жана андан кийин аккредитациялоодон өткөн билим берүү уюмдары жалпы негизги билим берүү жана (же) кесиптик негизги билим берүү программаларын толук өздөштүргөн жана мамлекеттик жыйынтыктоочу аттестациядан өткөн бүтүрүүчүлөргө (ар бир билим берүү уюмуна бирден ашпаган) билими жана (же) квалификациясы жөнүндө мамлекеттик үлгүдөгү тийиштүү документ беришет. Демек, кошумча кесиптик билим берүү уюмдарында жыйынтыктоочу мамлекеттик аттестацияны өткөрүү жана мамлекеттик үлгүдөгү документ берүү каралган эмес. Ушуга байланыштуу 4.4. жана 4.5. пункттарына түзөтүүлөрдү киргизүү сунушталат;

- 5.2. жана 5.4. пункттарына кошумча кесиптик билим берүү программаларынын мазмунун аныктоодо квалификациялардын улуттук алкагын, квалификациялардын тармактык, сектордук алкактарын жана кесиптик стандарттарды эсепке алуу ченемин киргизүү сунушталат;

- 5.3. пунктун 25-берененин 1-бөлүгүнүн негизинде күчүн жоготту деп таануу сунушталат.

Кыргыз Республикасынын орто кесиптик билим берүүчү уюмунун студенттерин которуу, кайра кабыл алуу, окуудан чыгаруу жана аларга академиялык өргүү берүү тартиби жөнүндө Жобонун:

- 3-пунктунан акыркы курска калыбына келтирүүгө тыюу салган ченемди алып салуу сунушталат, анткени бул норма студенттердин билим алуусун улантуу укугун бузууда.

Окождордун студенттерин учурдагы контролдоо жана орто аралык аттестацияны жүргүзүүгө карата бирдиктүү талаптарды белгилөө максатында өзүнчө Жобону бекитүү сунушталат, анын ченемдери ошондой эле орто кесиптик билим берүү жана жогорку кесиптик билим берүү программаларынын ишин улантуучулукту камсыздоого мүмкүндүк берет.

1. **Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Бул Кыргыз Республикасынын Өкмөтүнүн токтомунун долбоорун кабыл алуу терс таасирдүү социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

1. **Коомдук талкуунун натыйжасы жөнүндө маалымат**

Кыргыз Республикасынын “Кыргыз Республикасынын ченемдик укуктук актылары жөнүндө” мыйзамынын 22-беренесине ылайык бул Кыргыз Республикасынын Өкмөтүнүн токтомунун долбоору Кыргыз Республикасынын Өкмөтүнүн расмий сайтында коомдук талкуу жүргүзүү процедурасынан өтүү үчүн 2020-жылдын 20-июлунда жайгаштырылган.

1. **Долбоордун мыйзамдарга ылайык келүүсүн талдоо**

Сунушталып жаткан токтомдун долбоору аракеттеги мыйзамдардын ченемдерине, ошондой эле белгиленген тартипте күчүнө кирген Кыргыз Республикасы катышуучусу болгон эл аралык келишимдердин ченемдерине карама-каршы келбейт.

1. **Каржылоонун зарылдыгы жөнүндө маалымат**

Бул Кыргыз Республикасынын Өкмөтүнүн токтомунун долбоорун кабыл алуу республикалык бюджеттен кошумча финансылык чыгымдарды талап кылбайт.

1. **Жөнгө салуучу таасирди талдоо жөнүндө маалымат**

Сунушталып жаткан долбоор жеке ишкердикти жөнгө салууга багытталбагандыктан, жөнгө салуучу таасирди талдоону жүргүзүүнү талап кылбайт.

**Министр А.Б. Бейшеналиев**